Doi soți au câștigat la loto 50.000 de dolari, dar au pierdut biletul. După trei luni, viața li s-a schimbat complet
Dublu noroc pentru un cuplu din SUA. Cei doi au aflat că au câștigat 50.000 de dolari la loto, dar au crezut că au pierdut biletul pe care l-au cumpărat cu puțin timp în urmă. Din fericire, aceștia l-au găsit și și-au ridicat premiul.
Cuplul din Kentucky a aflat în noiembrie că a câștigat 50.000 de dolari, dar nu a reușit să găsească biletul pe care l-a cumpărat cu aproximativ o săptămână înainte, a precizat Loteria Kentucky într-un comunicat de presă.
Cei doi au căutat biletul timp de trei luni, dar nu l-au găsit și s-au gândit că poate l-au aruncat din greșeală, scrie ABC News.
Biletul "buclucaș" a fost găsit în februarie, când bărbatul a mers să verifice mașina de serviciu și l-a văzut în interiorul acesteia.
"Nu știu cât de mult ar fi stat acolo dacă nu aș fi avut nevoie de mașină. Am tremurat puțin", a spus acesta.
Fericit, el i-a dat vestea soției sale și a doua zi au mers la sediul loteriei, unde au primit un cec de 36.000 de dolari, după plata taxelor, se arată în comunicatul loteriei.
Cu banii câștigați, cei doi plănuiesc să plătească facturile și să meargă într-o călătorie.